**Beszámoló**

**Kardoskút Község Önkormányzata Képviselő-testülete részére, a Kardoskúti Hírmondó kiadásával kapcsolatos napirendi ponthoz, a 2021. október 28-i soros ülésre.**

Tisztelt Képviselő-testület!

A Kardoskúti Hírmondó kiadásával kapcsolatban az alábbi tájékoztatást adom.

Személyes véleményem szerint az elmúlt év volt a legszerényebb történésekben a Kardoskúti Hírmondó és szerkesztőség eddigi 11 éves történetében.

Az újságban az eddigi gyakorlatnak megfelelően a legfontosabb helyi közérdekű híreket, információkat adjuk közre. Az újság megjelenése, terjedelme a közlendők mennyiségétől függően változó. A tavaly októberi beszámolóm óta megjelentettük a 2020. évi decemberi lapszámot, majd 2021. év márciusában a XI. évfolyam első lapszámát, 16 oldalas összeállításban. Az év végére tervezünk egy bővebb lapszámot, amelybe belekerül a már megszokott éves A/3-as színes fali lapnaptár.

A szerkesztőségi fogadóóra hivatalos ideje keddenként, 14.30-16.30 óra között van a művelődési házban. Emellett az újság e-mail címén is bárki megkereséssel élhet szerkesztőségünk felé. Az előző időszakban nem volt lakossági megkeresés.

A szerkesztőségi munkáról röviden: tagjaink továbbra is munka mellett, díjmentesen végzik tevékenységüket. A szerkesztőség tagjai: Radics Vivien, Barna Imre László, Felföldi László és Vargáné Neller Borbála Tünde felelős szerkesztő. Fekete Zita szülési szabadságát tölti, emiatt évek óta csupán bejegyzett tagja a szerkesztőségnek. A tagokkal a kapcsolattartás e-mailezés formájában vagy telefonon keresztül történik.

A lapkiadással kapcsolatos éves költségvetésünkről elmondhatjuk, hogy az idei évben a keretet biztosan nem merítjük ki.

Évek óta a békéscsabai Kolorprint Kft. végzi az újság nyomdai kivitelezését, a lap esztétikailag megfelelő, az általunk leadott nyomdakész anyag mindig az elvárható határidőn belül elkészül. Munkájukkal elégedettek vagyunk, a továbbiakban is jó együttműködést várunk.

A törvényi kötelezettségnek eleget téve a megjelenéseket követően a kötelespéldányokat az Országos Széchenyi Könyvtárba (6 példányt), illetve a Békés Megyei Tudásház és Könyvtár részére (2 példányt) eljuttatjuk. Emellett községi könyvtárunk is megőriz belőle egy-egy példányt az SzMSz-nek megfelelően.

A fentiek ismeretében szívesen válaszolok a testületi ülésen felmerülő kérdéseikre.

Kardoskút, 2021. október 14.

Vargáné Neller Borbála Tünde, sk.

   felelős szerkesztő