**Beszámoló**

**Kardoskút Község Önkormányzatának Képviselő-testülete részére, a Móra Ferenc Művelődési Ház és Községi Könyvtár működéséről napirendi ponthoz, a 2021. október 28-i soros ülésre.**

Tisztelt Képviselő-testület!

A 2020. évi beszámolóm óta eltelt időszakban történtekről az alábbiakban adok számot.

Az elmúlt évet értékelve először is elmondható, hogy az igazi változások éve volt. A felújítások szempontjából pozitív történések zajlottak a művelődési ház életében. 2020 október végén sikeres pályázatoknak köszönhetően bezárta kapuit a lakosság előtt a több mint 60 éves épület, elkezdődhettek azon felújítási munkálatok, amelyekre a pandémia alatti időszak kedvezett. A művelődési házba most betérők nagy változásokat tapasztalhatnak, hiszen az előtér tágas és világos lett, az új kövezet és a folyosó oldalfalának burkolása szembetűnő. A nagyterem főbejárati ajtajai egységessé váltak egy új ajtó beépítésével, ajtócserék történtek az előtérben is. A könyvtárajtó és a kisebb klubhelyiség ajtaja saját önkormányzati forrásból megújulhatott, amely funkciójában a megfelelő szélesség visszaállításával mindenki által használhatóvá vált. Ezen csere a helyi esélyegyenlőségi programunk intézkedési tervének is megfelel. Ezenkívül az oldalfolyosó három helyiségének eddigi lépcsős megközelítését az előírásoknak megfelelő rámpás megoldás tette igazán használhatóvá. A főépület földszinti szintjének egésze járólappal lett ellátva. Az előtérben gazdaságos led fényforrások váltották fel a régi világítást. Az udvari rész is változásokon ment keresztül, a felújítás elgondolásában az egységes összkép létrehozása volt a cél. A konyha épülete szigetelést kapott, új tetőszerkezet készült cserépfedéssel, a főzőhely szintén megújult, esztétikussá vált. Az udvaron lévő melléképület szintén változásokon ment keresztül, a helyiségek használatához pozitív változásokkal: új nyílászárók, falszigetelés és teljesen új tetőszerkezet készült cserépfedéssel. A nagyvonalakban ismertetett munkálatok 2020. október végétől 2021. június végéig tartottak.

A műszaki átadást követően 2021. július 5. napjával nyitott meg a lakosság előtt a művelődési ház és könyvtár. A közösségi művelődésre a pandémia időszaka alatt nem volt lehetőség csak kültéren, illetve külső helyszíneken. Ezen időszakban az alábbi eseményeknél működtünk közre:

Májusban a gyermeknapra a Kardoskút Község Közalapítvánnyal együttműködésben előkészítettük a csomagokat és a kiosztásban nyújtottunk segítséget, mivel rendezvényt nem tudtunk tartani. A Hősök napi program május végén a templomkertben került megrendezésre.

Nyitás után, július 10-én a Doni emléktúra kezdő állomáshelye volt településünk, a művelődési házban fogadtuk a résztvevőket, majd a templomkertben, a Pusztaközponti temetőben és a Baraczkosi emlékműnél tartottunk megemlékezést, koszorúzást.

Júliusban a kéthetes Erzsébet táborral kezdődött meg az igazi közösségi élet a felújított művelődési házban és az udvari ifjúsági teremben. A tábor nagyobb részben pályázati forrásból valósult meg, több mint 758 ezer forintot számolhattunk el, amelyet a képviselő-testület által megszavazott önkéntes segítőkre fordítható összeg bővített. Eredményes két hetet tudunk magunk mögött Török Attila önkéntes felnőtt segítővel a hátunk mögött. A 22 fős táborozó mellé a középiskolás önkéntesek csatlakoztak, így a három iskolás korosztály közel 30 fős összlétszáma kihívás volt számunkra. A tábori hetek zárását követően a beadott szakmai és pénzügyi beszámolót 2021. október 13-án fogadta el a pályáztató.

Augusztus hónapban két nagyobb zenés nyári rendezvényt tartottunk, amelyek igazán szép lakossági részvétellel zajlottak le. Úgy vélem, hogy a bezártság után a nyitás időszaka meghozta a személyes találkozásokra való igényt, ezért is örültünk a két nagyobb programnak. Mindezeket több önkéntes közreműködővel, segítővel valósítottuk meg, melyekért köszönettel tartoztunk. A nyárzáró program megvalósításához pályázaton 200 ezer forintos támogatást nyertünk a Dareh Bázis Zrt.-től.

Október 1-én, községi szinten műsorral és ebéddel köszöntöttük a település időskorú lakosait. A hagyományos, szép rendezvényre örömmel jöttek.

Október 9-én a fiatal korosztály számára Punk-rock fesztivált rendeztünk két zenekar részvételével, amelyhez Hegedüs János helyi lakos, amatőr zenész nyújtott segítséget.

Októberben a nemzeti ünnep alkalmából ünnepi megemlékezést tartunk, amely műsorának közreműködői a helyi nyugdíjas klub tagságából lesznek.

A Nemzeti Művelődési Ház által meghirdetett „**A kistelepülési önkormányzati rendezvények támogatása”** elnevezésű pályázaton eredménnyel szerepeltünk, bruttó 1 millió forintot nyertünk. A pályázatban szereplő megvalósítás az idei szilveszteri rendezvényt célozza meg, élőzenés, étkezéssel zajló programunkra, amelyet kizárólagosan helyi lakosaink számára előzetes regisztrációval biztosítunk.

Az év további programjai az éves programterv szerint szintén leszervezésre kerültek. A lebonyolítást tekintve nem tudjuk mit hoz a közeljövő, hiszen az előírásokat betartva, a lehetőségek figyelembevételével sem szeretném a helyi lakosság egészségének veszélyeztetését a vírushelyzet miatt. Úgy gondolom, hogy a vidéki vendégek számára is nyitott, nagyobb látogatottságú rendezvényeket kellő óvatossággal kell kezelni.

A helyben működő csoportjaink tekintetében elmondható, hogy rendszerességgel van aerobic utána levezető jóga, nyugdíjas klub, egészségtorna-gerinctorna Kostyóné Kocsány Kitti új foglalkozásvezetővel, kreatív kör, jóga alkalmankénti meghirdetéssel. Az ifjúság hétvégenként találkozik az udvari ifjúsági teremben.

Az edzőtermet is szívesen használja a lakosság.

2021. január végétől és jelenleg is folyamatosan segítem a település lakosságának elektronikus regisztrációját az oltások felvételéhez. A helyi óvodában folyamatos helyettesítést láttunk el kolléganőmmel június-július-augusztus hónapokban.

A szakmai továbbképzések, megbeszélések és előadások hetente szerdai napokon on-line zajlanak a Nemzeti Művelődési Intézet szervezésében, jelenleg a 30. alkalomnál tartunk.

A községi könyvtár működése a nyitás óta zavartalan. 42 fő beiratkozott van, a kölcsönzések és a napi és havilapok helyben olvasása a jellemző. Szolgáltatásaink közül az információkérés sűrűbben, a fénymásolás eseti jelleggel szokott előfordulni. Néhány alkalommal könyvtárközi kölcsönzéssel Orosházáról szoktam könyvet kérésre hozni, amely nálunk nem található meg. November 20-ig kötelezően előírt on-line képzést kell elvégeznem.

A Móra Ferenc Művelődési Ház és Községi Könyvtár nevében köszönöm a tisztelt Képviselő-testületnek a működéshez nyújtott anyagi támogatást. Bízom benne, hogy a lakosság minél nagyobb megelégedésére tudjuk fordítani mindezt a jövőben is. Felmerülő kérdéseikre személyesen válaszolok a testületi ülés keretében.

Kardoskút, 2021. október 19.

Vargáné Neller Borbála Tünde, sk.

művelődésszervező